BA-leser Winnie og familien fikk seg en overraskelse da de skulle ta opp det de trodde var en Cola Zero fra bruskasse.

– Vi hadde kjøpt en kasse med litt forskjellig brus i, og trodde denne flasken var en Cola Zero, forteller Winnie.

Flasken har den tradisjonelle, røde etiketten som viser at det er Coca Cola i flaksen. Korken er derimot sort, og viser at flasken inneholder Cola Zero.

– Vi har diskutert masse frem og tilbake, men vi skjønner ikke helt hvordan dette har skjedd. Og vi vet jo ikke hva som faktisk er i flasken, sier hun til BA.

Så da er spørsmålet:

Hva kom først. Etiketten eller korken?

Leseren har ikke åpnet flasken, men venter i spenning på svar på mysteriet.

«Det ble en heftig diskusjon om firmaet puttet på korken først eller klistrert på lappene først», skriver leseren i en e-post til BA.

SVARET ER...

– Etiketten får ikke blitt feil, så dette er en vanlig Cola, som har fått feil kork. Det sier Stein Rømmerud, kommunikasjonsdirektør i Coca Cola, til BA.no.

Han tror dette må komme av at det har blitt igjen en kork i maskinene etter produksjon av Cola Zero.

– Slike tilfeller er veldig sjeldne. Jeg kan ikke huske å ha hørt om noe lignende i mine åtte år i Coca Cola.

Rømmerud forsikrer at colaen er helt trygg å drikke.